Diasstrand deels oop ná walvisse uitspoel(Foto: Mosselbaai munisipaliteit/Facebook) Dele van Diasstrand is vroeg Donderdagoggend weer vir vakansiegangers oopgestel nadat vier walviskarkasse verwyder en opruimingswerk afgehandel is. Toegang tot die see word egter steeds beperk. Die Mosselbaai- plaaslike munisipaliteit sê die karkasse is Woensdag reeds suksesvol verwyder. “Die gebied wat vir baaiers oopgemaak word, is voor die parkeerterrein. Die lewensredders sal egter aandui wanneer die gebied veilig is om te swem.” Die strandgebied voor die Pansy Cove-ontwikkeling, waar monsters steeds geneem word, bly egter gesluit tot Vrydag. Owerhede is steeds bedag op vakansiegangers se veiligheid omdat meer haai-aktiwiteit naby die strand weens die opruimings- en skoonmaakwerk verwag word. “Lede van die publiek word versoek om bedag te wees op die lewensredders se aanwysings.” Toegang tot dié Mosselbaaise strand is die afgelope twee dae beperk nadat vier dwerg-spermwalvisse op die strand uitgespoel en later gevrek het. Die oorsaak van die walvisse se stranding is nie in hierdie stadium bekend nie.